
	Общи бележки: 
В частичната предварителна оценка на въздействието е отбелязано, че проектът на Закон за изменение и допълнение на Закона за гражданското въздухоплаване е включен в Законодателната програма на Министерския съвет. Препоръчваме в оценката, а впоследствие и в доклада на вносителя да бъде изрично посочено, че законопроектът е включен под № 54 в Законодателната програма на Министерския съвет за периода май – юни 2026 г., приета с Решение № 414 на Министерския съвет от 20 май 2026 г.
В частичната предварителна оценка на въздействието е посочено, че избраният вариант на действие е свързан с изпълнението на мярка № 72 от Плана за действие за 2026 г. с мерките, произтичащи от членството на Република България в Европейския съюз, приет с Решение № 84 на Министерския съвет от 2026 г. Съгласно посочената мярка, са предвидени промени в Закона за гражданското въздухоплаване, свързани и с Регламент за изпълнение (ЕС) № 2020/639, Регламент (ЕС) 2023/2405, както и с процедура за нарушение № 2014/4241. В тази връзка, препоръчваме да се прецени възможността необходимите изменения и допълнения, свързани с прилагането на посочените регламенти и с изпълнението на ангажиментите по процедурата за нарушение, също да бъдат включени в законопроекта. Подходът за обединяване в рамките на един законопроект на възможно най-голям брой мерки, предвидени в стратегически, програмни и други документи, е необходим, както от гледна точка на законодателната целесъобразност, така и с оглед ограничаване на честите изменения на нормативната уредба и осигуряване на по-голяма стабилност, последователност и предвидимост на правната рамка.
Относно раздел 1 „Проблем/проблеми за решаване“
Разделът съдържа подробна информация относно приложимата европейска правна рамка и мотивите за предприемане на законодателни изменения. За целите на предварителната оценка на въздействието, обаче, е необходимо акцентът да бъде поставен не само върху съдържанието на изискванията, произтичащи от правото на Европейския съюз, а преди всичко върху конкретните елементи от действащата национална уредба, които не съответстват на тези изисквания, пораждат затруднения при прилагането или не осигуряват необходимите условия за ефективен контрол и надзор.
С оглед повишаване на яснотата и проследимостта на оценката, е препоръчително за всеки отделен проблем да бъдат посочени конкретните несъответствия, непълноти или неефективни механизми в действащия Закон за гражданското въздухоплаване. 
Необходимо е, също така, да се разграничи кои промени произтичат пряко от задължение по правото на Европейския съюз, кои са необходими за ефективното прилагане на пряко приложими регламенти и кои са в изпълнение на националната политика. Доколкото е приложимо, описанието на проблемите следва да бъде подкрепено с конкретни данни, примери или информация от практиката, за да се обосноват мащабът и значимостта на идентифицираните проблеми и необходимостта от регулаторна намеса. 
Доколкото Законът за ограничаване на административното регулиране и административния контрол върху стопанската дейност (ЗОАРАКСД) не обособява „декларативен режим“ като самостоятелен вид регулаторен режим, е препоръчително използваната терминология да бъде прецизирана. Законът разграничава лицензионен и регистрационен режим за извършване на стопанска дейност, както и разрешителен, удостоверителен и уведомителен режим за извършване на отделна сделка или действие.
В тази връзка, препоръчително е в оценката понятието „декларативен режим“ да бъде заменено с по-точна формулировка, като се акцентира върху необходимостта от подаване на декларация и извършване на последващ надзор. Следва да се отчете и че в избрания вариант на действие не се предвижда въвеждане на понятието „декларативен режим“ като нормативен термин. Използвани са формулировки, свързани с подаване на декларация от организациите за наземно обслужване и създаване на регистър за приети декларации. Поради това е препоръчително терминологията в оценката, доклада на вносителя и мотивите към законопроекта да бъде преосмислена и приведена в съответствие, както с терминологията на самия законопроект, така и с видовете регулаторни режими по ЗОАРАКСД.
В раздел 6.3 е посочено, че с приемането на законопроекта се предвижда създаване на регистър на приетите декларации на организации за наземно обслужване. В описанието на проблема обаче не са изяснени обстоятелствата, които налагат създаването на този регистър, включително какъв конкретен дефицит в действащата уредба следва да бъде преодолян чрез него. Информация относно регистъра следва да бъде включена и в останалите относими раздели на оценката, включително при описанието на избрания вариант на действие, анализа на въздействията, промяната в административната тежест и въздействието върху засегнатите стопански субекти. 
В раздел 1 е посочено, че действащата уредба не осигурява ясно и изчерпателно регламентиране на статута, функциите и независимостта на националния компетентен и националния надзорен орган. Описани са и основните изисквания на Регламент (ЕС) № 2024/2803 относно независимостта на националния надзорен орган.
С оглед по-голяма яснота и проследимост на оценката е препоръчително изложението да бъде допълнено, като се конкретизира в какво точно се изразяват недостатъците на действащата национална уредба – например,  по отношение на разграничаването на функциите на национален компетентен и национален надзорен орган, гаранциите за функционална независимост, организационното обезпечаване, правомощията на служителите и др. По този начин ще се направи по-ясна връзка между изискванията, произтичащи от приложимата европейска правна рамка и конкретния дефицит в действащото законодателство. 
В раздел 1 е посочено, че административнонаказателните разпоредби са остарели и не осигуряват достатъчно възпиращо и превантивно действие, както и че действащата уредба на таксите не отразява реалните разходи за предоставяне на административните услуги. Не е изяснено въз основа на какви критерии административнонаказателните разпоредби и административните такси се определят като неактуални. Не са представени и данни, които да подкрепят този извод. Необходимо е да се посочат причините за възникването на посочените проблеми, свързани с неактуалността, включително чрез представяне на обективни показатели, когато такива са налични — например данни за повторяемост на нарушенията, затруднения при правоприлагането, несъответствие между размера на таксите и реалните административни разходи или други относими обстоятелства.

 
Относно раздел 2 „Цели“
В раздел 2 са формулирани обща цел и специфични цели, които в основната си част съответстват на идентифицираните проблемни направления. 
С оглед осигуряване на последователност между проблемите, целите, вариантите за действие и очакваните въздействия, е препоръчително, след прецизирането на раздел 1, целите също да бъдат съответно допълнени и конкретизирани. За всеки идентифициран проблем следва ясно да се посочи какъв конкретен резултат се цели да бъде постигнат.
Относно раздел 4 „Варианти на действие. Анализ на въздействията.“
По отношение на варианта „Без действие“ е препоръчително описанието да бъде съобразено с прецизираното изложение на проблемите в раздел 1. След конкретизирането на отделните проблеми, следва ясно да се посочи какви биха били последиците от липсата на действие по всеки от тях.
Част от твърденията, включително относно административната тежест, ограничаването на конкуренцията, неефективността на санкционната рамка, неактуалността на таксите и въздействието върху МСП, следва да бъдат подкрепени с конкретни данни или примери, когато такива са налични. Това е необходимо, за да се обоснове мащабът на отрицателните въздействия при запазване на действащата нормативна уредба.
По отношение на избрания вариант на действие, е препоръчително изложението да бъде допълнено с по-конкретна информация относно действията, които се предлага да бъдат предприети, както и очакваните последици от тяхното предприемане.  
По отношение на предвиденото преминаване от лицензионен режим към ред, свързан с подаване на декларация и последващ надзор, следва да се има предвид изложеното в т. II от настоящото становище относно необходимостта от прецизиране на използваната терминология.
Доколкото в раздел 6.3 е посочено, че с избрания вариант се създава регистър на приетите декларации на организации за наземно обслужване, информацията за този регистър следва да бъде включена и в описанието на избрания вариант. Необходимо е да се посочи кой орган ще създаде и поддържа регистъра, какви обстоятелства ще се вписват в него, какъв ще бъде редът за вписване, промяна и заличаване на данни, дали регистърът ще се води в електронна форма и дали ще се използва съществуваща регистрова инфраструктура или ще са необходими допълнителни организационни, технически или финансови ресурси. Тази информация е необходима и за коректна преценка на административната тежест и въздействието върху засегнатите стопански субекти.
Във връзка с предвиденото създаване на отделно звено, в рамките на Главна дирекция „Гражданска въздухоплавателна администрация“, което ще изпълнява функциите на национален надзорен орган, следва да се изяснят очакваните организационни последици. Доколкото организацията и дейността на звеното, както и изискванията за административен, експертен и финансов капацитет, се предвижда да бъдат уредени в Устройствения правилник на Главна дирекция „Гражданска въздухоплавателна администрация“, е необходимо да се посочи дали се очаква промяна в структурата и числеността на администрацията. При планиране на такива промени следва да се съобразят приложимите правила относно определянето на числеността на администрацията, включително при спазване на § 16 от ПЗР на ЗИД на Закона за администрацията.
Препоръчваме да бъде изрично посочено дали с предложения вариант на действие се цели промяна и във вида на правоотношението на служителите в Главна дирекция „Гражданска въздухоплавателна администрация“, заети в дейността ѝ на национален надзорен орган. Действащото законодателство предвижда тези служители да се назначават на длъжността „инспектор по гражданско въздухоплаване“ по трудово правоотношение, докато с предложеното изменение това изрично изискване отпада. Поради това е необходимо да се посочи дали служителите ще продължат да се назначават на същата длъжност, както и какво ще бъде тяхното правоотношение.
В частта относно административнонаказателните разпоредби е необходимо да се посочи по какъв начин са определени предлаганите размери на санкциите, включително въз основа на какви критерии е преценено, че действащите размери са неактуални и не осигуряват достатъчно възпиращо действие. Следва да се представят данни или аргументи относно пропорционалността на предложените размери, съпоставимостта им с други сходни нарушения, както и евентуални данни от контролната дейност, ако такива са налични.
В избрания вариант на действие липсва достатъчно конкретна информация относно предвидените действия, свързани с идентифицирания проблем за таксите за административни услуги. Необходимо е да се изясни дали се предвижда изменение на установени административни такси и/или промяна в обхвата на услугите и дейностите, за които те се събират. В случай че се предвижда промяна на установени такси за административни услуги, обръщаме внимание, че следва да се приложи Методиката за определяне на разходоориентиран размер на таксите по чл. 7а на Закона за ограничаване на административното регулиране и административния контрол върху стопанската дейност. 
Относно раздел 6.1. „Промяна в административната тежест за физическите и юридическите лица от прилагането на препоръчителния вариант (включително по отделните проблеми)”
В раздел 6.1 е посочено, че прилагането на препоръчителния вариант ще доведе до минимално първоначално увеличение на административната тежест, последвано от общо намаляване на административната тежест за бизнеса. Информацията е предимно описателна и не съдържа конкретни изчисления, които да подкрепят този извод.
Препоръчваме да се посочат засегнатите групи лица, броят на субектите, еднократните и периодичните задължения за информиране, необходимото време, честотата на изпълнение и очакваните разходи.
Необходимо е също така да се разграничат ефектите, водещи до намаляване на административната тежест, от тези, които създават нови или допълнителни административни ангажименти, като подаване на декларации, поддържане на данни в регистър, актуализиране на документи, сключване на споразумения, обучение на персонала и изпълнение на допълнителни изисквания в областта на авиационната сигурност.
В тази връзка, препоръчваме използването на Модела на стандартните разходи, съответно на Калкулатора на Портала за обществени консултации, при изчисляване на административната тежест, породена от задължения за информиране, което ще позволи пряко сравняване между различни варианти. 
Относно раздел 6.4. „По какъв начин препоръчителният вариант въздейства върху микро-, малките и средните предприятия (МСП) (включително по отделните проблеми)?“
По отношение на раздел 6.4, е препоръчително информацията относно въздействието на препоръчителния вариант върху микро-, малките и средните предприятия да бъде допълнена. Въпреки че въздействието върху МСП няма да бъде съществено, тъй като те представляват около 1% от заинтересованите лица, препоръчваме да се посочи кои групи МСП ще бъдат засегнати и какви конкретни задължения и разходи ще възникнат за тях, включително във връзка с подаване на декларации, вписване или поддържане на данни в регистър, актуализиране на вътрешни документи, сключване на споразумения, прилагане на минимални стандарти и обучение на персонала. 
Относно раздел 8 „Приемането на нормативния акт произтича ли от правото на Европейския съюз?“
Препоръчваме в този раздел да се посочат извършените оценки на въздействието на ниво Европейски съюз, като например оценката на въздействието към становището на Агенцията за авиационна безопасност на Европейския съюз (EASA) за наземното обслужване и други по Ваша преценка. 
Относно извършване на последваща оценка на въздействието:
За осигуряване на проверката на съотношението между формулираните цели и постигнатите резултати, е необходимо в заключителните разпоредби на законопроекта да бъде посочено в какъв срок ще бъде извършена последваща оценка на въздействието на закона и кой е компетентният орган, който ще организира нейното извършване.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

ДИРЕКТОР НА ДИРЕКЦИЯ 

АДМИНИСТРАЦИЯТА НА МИНИСТЕРСКИЯ СЪВЕТ





image1.emf
X


